**Η « Νέα Παιδαγωγική»**

**

**Χώρος:** Κρήτη(Ηράκλειο)

**Χρόνος:** τέλη του 19ου αιώνα

**Συναισθήματα παιδιού, όταν για πρώτη φορά πηγαίνει σχολείο:**

Τα συναισθήματα του παιδιού είναι ανάμεικτα. Αισθάνεται από τη μια μεριά **χαρά**, **περηφάνια**, επειδή μεγαλώνει, **ανυπομονησία** (*πηγαίναμε, πηγαίναμε*..) για την καινούρια εμπειρία. Ωστόσο, υπάρχουν και αρνητικά συναισθήματα: μην ξέροντας τι θα αντιμετωπίσει καταλαμβάνεται από **ταραχή** –«*αλαφιασμένος*»- αλλά και **φόβο** –«*ήμουν σαν ένα μικρό καταστολισμένο σφαγάρι*» ή «*το χέρι μου άρχισε να τρέμει μέσα στη μεγάλη ζεστή φούχτα*». Τα αρνητικά αυτά συναισθήματα γίνονται πιο έντονα και το παιδί νιώθει να **απειλείται**, όταν φτάνοντας στο σχολείο βλέπει τον δάσκαλο με την άγρια όψη και τη «βίτσα» στο χέρι ο οποίος στα μάτια του μικρού φαντάζει σαν ένας διάβολος με κέρατα. Όταν μάλιστα ο πατέρας του ξεστομίζει το φοβερό: *«το κρέας δικό σου, τα κόκαλα δικά μου»* δίνοντας έτσι το δικαίωμα στο δάσκαλο να χρησιμοποιήσει τον ξυλοδαρμό, προκειμένου το παιδί του να γίνει άνθρωπος, και όταν ο δάσκαλος επιδεικνύει τη βίτσα, ο **φόβος** και η **ανασφάλεια** του μικρού θεριεύουν.

**Τα στηρίγματα, τα μέσα προστασίας του μικρού:**

Ο μικρός αντλεί θάρρος από τη **μητέρα** του, η οποία αποχαιρετά το παιδί δίνοντάς του ένα «κλωνί βασιλικού», το «χρυσό σταυρουλάκι» της βάπτισής του και την ευχή της, ενώ τον κοιτάζει «με καμάρι». Αυτά θα τον στηρίζουν, θα ενισχύουν την αυτοπεποίθησή του, από τούτα θα αντλεί τη δύναμή του. Σημαντικό ωστόσο στήριγμα είναι και ο **πατέρας** του, που τον κρατά με το στιβαρό του χέρι *«μα το χέρι μου ήταν σφηνωμένο βαθιά μέσα στη φούχτα του πατέρα μου κι αντρειευόμουν»* και προσπαθεί να τον ηρεμήσει με το χάδι του *«ο πατέρας μου έσκυψε, άγγιξε τα μαλλιά μου, με χάιδεψε»*, μια χειρονομία που για πρώτη φορά συνέβη και γι’ αυτό τρομάζει τον μικρό.

**Σχέσεις παιδιών / γονιών**

Από τη μια μεριά βλέπουμε την τρυφερή, στοργική και ευαίσθητη **στάση της μάνας**, η οποία προσπαθεί να εμψυχώσει και να στηρίξει το μικρό παιδί στην καινούρια εμπειρία της ζωής του (πρώτη μέρα στο Δημοτικό Σχολείο) κρεμώντας στο λαιμό του το χρυσό σταυρουλάκι της βάφτισης και δίνοντάς του να μυρίζει ένα κλωνί βασιλικό.

Από την άλλη μεριά βλέπουμε την αυστηρή και ψυχρή **στάση του πατέρα**. Ο πατέρας παρουσιάζεται συγκρατημένος, αφού ποτέ δεν έχει δείξει στο παρελθόν την παραμικρή τρυφερότητα στο γιο του. Έτσι, όταν τον χαϊδεύει για πρώτη φορά, την ημέρα που τον συνοδεύει στο σχολείο, ο μικρός μένει έκπληκτος και απορεί. Η ξαφνική και απρόσμενη κίνηση τρυφερότητας του πατέρα αντί να τον αποφορτίσει (= να τον χαλαρώσει) τον τρομάζει και τον κάνει να αισθανθεί σύγχυση, διότι κάτι τέτοιο δεν έχει ξανασυμβεί.

Πρόκειται για μία παλαιότερη αντίληψη αγωγής σύμφωνα με την οποία οι γονείς (και ιδιαίτερα ο πατέρας) αποφεύγουν τις εκδηλώσεις αγάπης και τρυφερότητας απέναντι στα παιδιά τους, τα κρατούν σε απόσταση και τους επιβάλλουν πειθαρχία. Έχουμε ένα μοντέλο **πατριαρχικής οικογένειας**, όπου ο πατέρας είναι ο απόλυτος κυρίαρχος και εξουσιαστής όλων.

**Παλαιότερες παιδαγωγικές μέθοδοι**

Στο κείμενο παρουσιάζεται η **παλαιά παιδαγωγική μέθοδος,** η οποία στις μέρες μας πλέον είναι εντελώς ξεπερασμένη. Η παλιότερη αυτή μέθοδος στηριζόταν σε έναν εγκεφαλικό τρόπο προσέγγισης της γνώσης. Δηλαδή τα παιδιά αποκτούσαν τις νέες γνώσεις, αποστηθίζοντας κομμάτια του βιβλίου χωρίς καλά καλά να καταλαβαίνουν τι διαβάζουν.

Επιπλέον, η συμπεριφορά του δασκάλου απέναντι στους μαθητές ήταν ιδιαίτερα αυταρχική και καταπιεστική, χωρίς ίχνος κατανόησης ή ευαισθησίας απέναντι στην ηλικία τους και τις παιδικές ζαβολιές τους. Πιο συγκεκριμένα εκείνη την εποχή επικρατούσε:

* Αυστηρότητα.
* Ξυλοδαρμός με τη βίτσα ή τον βούρδουλα, πολλές φορές κατάσαρκα, σε σημείο που μάτωναν οι μαθητές.
* Οι γονείς μάλιστα αναγνώριζαν στο δάσκαλο το δικαίωμα να δέρνει τα παιδιά τους, γιατί μόνο έτσι θα γίνονταν άνθρωποι.
* Η επικοινωνία και ο αυθορμητισμός των μαθητών καταπνίγονταν και τους επιβαλλόταν η απόλυτη πειθαρχία ακόμα και στο διάλειμμα *«αταξίες δε θέλει, μήτε γέλια, μήτε φωνές στο διάλειμμα», «και σταυρό τα χέρια».*
* Η συμπεριφορά των μαθητών και εκτός σχολείου ήταν υπό επιτήρηση *«Και στο δρόμο, όταν δούμε τον παπά, να του φυλούμε το χέρι».*
* Τα θρησκευτικά καθήκοντα επιβάλλονταν στα παιδιά με απειλή.
* Ο μαθητής αυθαδίαζε, όταν τολμούσε να εκφράσει τη γνώμη του – ο διάλογος δεν ενθαρρυνόταν, αντιθέτως επιβαλλόταν η φίμωση του μαθητή.

**Η Νέα Παιδαγωγική**

Πρόκειται για μια **νέα, μοντέρνα παιδαγωγική μέθοδο**, αυτή που επικρατεί και σήμερα. Η νέα αυτή μέθοδος στηρίζεται σε εμπειρικούς τρόπους προσέγγισης της γνώσης. Τα παιδιά δηλαδή μαθαίνουν μέσα από τις εμπειρίες και τις αισθήσεις τους (*βλέπουν τα καινούρια πράγματα, τα αγγίζουν, κλπ*) και με τον τρόπο αυτό αφομοιώνουν καλύτερα τις νέες γνώσεις.

Η νέα παιδαγωγική μέθοδος όμως αφορά και τις σχέσεις των μαθητών με τους δασκάλους τους. Ο δάσκαλος σέβεται την προσωπικότητα του μαθητή, στέκεται με αγάπη και κατανόηση απέναντι στην ευαισθησία των παιδιών, ακόμη και στα παιχνίδια ή τις αταξίες τους, και αναπτύσσει πιο ουσιαστικές σχέσεις και επικοινωνία με τους μαθητές του.

**Ο δάσκαλος της τετάρτης τάξης**

Οι φήμες έλεγαν ότι ο δάσκαλος της τετάρτης τάξης του Δημοτικού είχε φέρει τη νέα παιδαγωγική μέθοδο, την οποία είχε σπουδάσει στην Αθήνα. Στην πράξη όμως ο δάσκαλος αυτός ελάχιστα εφάρμοζε αυτή τη μέθοδο. **Το μόνο νέο δηλαδή που εφάρμοζε ήταν ότι παρακινούσε τα παιδιά να χρησιμοποιούν τις αισθήσεις τους και να μαθαίνουν μέσα από την εμπειρία τους (*«Έπρεπε λέει ό,τι μαθαίναμε να το βλέπαμε και να το αγγίζαμε ή να το ζωγραφίζαμε σ’ ένα χαρτί γεμάτο κουκκίδες»)*. Η συμπεριφορά του όμως προς τους μαθητές ήταν εντελώς αντίθετη προς τις αρχές της νέας παιδαγωγικής μεθόδου, εφόσον τους φερόταν με μεγάλη σκληρότητα και αυστηρότητα, δέρνοντάς τους αλύπητα.** Το αποτέλεσμα ήταν τα παιδιά να μην αντιληφθούν τη διαφορά της νέας μεθόδου σε σχέση με τις παλαιότερες και να θεωρούν ότι η Νέα Παιδαγωγική που είχε φέρει μαζί του ο δάσκαλος ήταν απλά η γυναίκα του (προσωποποίηση).

**Γλώσσα:** Η γλώσσα του αποσπάσματος είναι δημοτική με κρητικούς ιδιωματισμούς (*σκολειό, αντρειευόμουν, χτίρι, φούχτα, περφάνια, κάμε, παρέδωκε, θωράς*).

**Ύφος:** Σε αρκετά σημεία του κειμένου υπάρχει διάχυτη ειρωνεία απέναντι στη στάση του δασκάλου, που υποτίθεται ότι φέρνει τη Νέα Παιδαγωγική στη διδασκαλία του και χιουμοριστική διάθεση όταν οι μαθητές δεν το αντιλαμβάνονται και νομίζουν ότι είναι η γυναίκα του.

**Εκφραστικά μέσα:**

* **παρομοιώσεις** (*σαν μικρό καταστολισμένο**σφαγάρι, σαν κρανία*)
* **προσωποποίηση** (*η Παιδαγωγική θα έλειπε, θα ΄ταν σπίτι*),
* **μεταφορές** (*Μια μέρα έδεσα κόμπο την καρδιά μου, μαγικά μάτια, πολύβουο γεμάτο μέλι και μέλισσες μυαλό, κάρφωσα τα μάτια μου*)
* **εικόνες** (*η μητέρα που αποχαιρετά το παιδί, το πατρικό χέρι που τον κρατά****,*** *η εικόνα του δασκάλου με τη βίτσα*, η εικόνα του δασκάλου της Δ΄ τάξης),

**ΑΦΗΓΗΜΑΤΙΚΟΙ ΤΡΟΠΟΙ**

α/ **Αφήγηση:** χρονολογική ή γραμμική (τα γεγονότα παρουσιάζονται με τη χρονική σειρά που έγιναν).

**Αφηγητής:** είναι πρόσωπο της ιστορίας (δραματοποιημένος ή ομοδιηγητικός). Αφηγείται σε α΄ πρόσωπο (πρωτοπρόσωπη αφήγηση).

β/ **περιγραφή**:  *«μ’ έναν κόκκινο μάλλινο σκούφο…», «κρατούσε μια μακριά βίτσα… καπέλο»,  «κοντοπίθαρος, μ’ ένα γενάκι σφηνωτό… στραβοπόδης»,   κλπ.*

γ/ **διάλογος** καπετάν Μιχάλη - δασκάλου της Α΄ τάξης, παιδιού - δασκάλου της Δ΄ τάξης. Ο διάλογος χαρίζει ζωντάνια και παραστατικότητα και βοηθά στην καλύτερη σκιαγράφηση των χαρακτήρων.